|  |  |  |
| --- | --- | --- |
| **בנק ישראל**דוברות והסברה כלכלית | logo.gif | ‏ירושלים, ב' באדר א' התשע"ד‏‏2 בפברואר 2014 |

הודעה לעיתונות:

**אימוץ כללי החשבונאות המקובלים בארה"ב בנושא זכויות עובדים בדוחות כספיים של תאגידים בנקאיים**

המפקח על הבנקים, מר דוד זקן, הפיץ היום להתייעצות עם התאגידים הבנקאיים טיוטה ליישום כללי החשבונאות המקובלים בארה"ב בנושא זכויות עובדים בדוחות הכספיים של תאגידים בנקאיים.

הטיוטה עקבית עם המדיניות של הפיקוח על הבנקים, לאמץ בנושאים מהותיים את מערך הדיווח הכספי שחל על בנקים בארה"ב, ולשמר את איכות הדיווח הכספי בתאגידים הבנקאיים לפי סטנדרטים מיטביים. סטנדרטים אלו כוללים: כללי חשבונאות, הנחיות מדידה וגילוי, הנחיות לגבי בקרה פנימית ומערך תקני ביקורת.

להערכת הפיקוח על הבנקים ההשפעה של יישום כללים אלה במערכת הבנקאית תהיה דומה להשפעה של יישום התקינה הבינלאומית בנושא זה, לרבות מדידת ההתחייבויות לזכויות עובדים לפי שיעורי התשואה לפדיון של איגרות חוב ממשלתיות.

לפי הטיוטה, מועד היישום של כללי החשבונאות המקובלים בארה"ב בנושא זה נקבע ליום 1.1.2015. בדוחות הכספיים של תאגידים בנקאיים שיתפרסמו עד למועד זה יינתן גילוי להשפעה הכמותית הצפויה של יישום כללים אלה לראשונה על ההון וההתחייבויות של התאגידים הבנקאיים.

ההשפעה על ההון הרגולטורי תהיה הדרגתית, בהתאם להוראות המפקח על הבנקים בנושא יחס הון (כללי באזל III) ותתפרס עד לשנת 2018.